[{"text_idx": "#000003", "text": "Bertoko erdaldun gehien-gehienek, euskaraz hitz egiteko baimena ematen digute... \u201cbaldin eta\u201d."}, {"text_idx": "#000004", "text": "Baldin eta, euretariko bat inguruan ez badabil. Baita hamarreko koadrilla batean \u201ckosmopolita\u201d hori bada euskaraz ulertu ere egiten ez duen bakarra. Edo ulertu arren, ahalegina eskatzen dionez gero, ulertu ere egiten ez duela esaten duen horietakoa bada."}, {"text_idx": "#000005", "text": "Bertoko erdaldun \u201cprogreenek\u201d ere, euskaraz egiteko baimena ematen digute... baldin eta intimitatean egiten badugu euskaraz. Horrela pentsatu, eta sarri, esan ere egiten dute.\nOkerrena da, euskaldun askok onartu egiten duela irizpide hori, baita hezurretaraino barneratu ere."}, {"text_idx": "#000006", "text": "Euskaraz jarduteko eskubidea daukagu erdaldunek emandako neurrian. Kitto. Erdaldunak molestatu gabe beti ere. Ugazabak eurak baitira, eta morroiak gu geu, onartzea atsegina ez bada ere."}, {"text_idx": "#000009", "text": "Euskaldunon artean hain zabalduta dagoen morrontzarako joera da arazorik handiena halere. Sumisioari \u201cedukazio\u201d esateko ohitura hedatua. Arrotza beti eroso senti dadin, burua makurtu eta gure eskubide oinarrizkoenak bazterrera uzteko jardun madarikatua. Halanola, oraindik euskaldun izatearen harrotasuna gordetzen duten euskaldun apurrak gaitzestekoa, harrapazank!"}]